 तरह एक नथुने से काला धुआं और दूसरे नथुने से उबलती भाप ! एक नथुना सर पर और दूसरा पांव तले । मेरी आंखें चकन-बकन ! माथा आक-वाक ! गोरो की कारीगरी का कोई तूमार है भला ! सारी दुनिया पर राज्य करें तो भी कम है !
गांव की तमाम बस्ती समाये जितनी बडी गाड़ी । डिब्बे - ही - डिब्बे । न बैल जुते हुए और न घोड़े ! किस तरह चलेगी? यह गाड़ी तो दस हाथियों से भी नहीं खिच पायेगी ! गार्ड-बाबू की दूसरी या तीसरी सीटी के साथ ही इंजन ने जोर से आर्त्तनाद किया और चीखता - चिल्लाता आगे रपटने लगा । हड्डी-हड्डी मचक गयी होगी । परस्पर एक-दूसरे से गुथे हुए डिब्बे अपनी जगह छोड़ने के साथ ही चीत्कार करते हुए गुड़कने लगे । रेल तो सचमुच रवाना हो गयी लगती है ! अब किसी के रोकने पर रुकेगी थोड़े ही ! धीरे-धीरे बवडर की नाई वेग बढने लगा  -  खड़द-खड़द का डका बजाता हुआ । मानो कोई तूफान पटरियों पर धन्नाट भागने लगा हो ।
रेल को पकड़ने के लिए एक-एक झाड़-झंखाड़ उसका पीछा करने लगा, पर रेल तो रेल ही थी, किसी की पकड़ में नहीं आयी। स्टेशन आने पर अपने आप रुकती तो रुकती, नही तो अप्रतिहत गति से हाहाकार मचाती हुई दौड़ रही थी। ईश्वर न करे, शैतान भी मेहर-माया रखे - यदि पटरियों से फिसल पड़ी तो धरती के टुकड़े-टुकड़े हो जायेंगे । यही बातें मुझे सोचनी चाहिए थी तो मैंने शायद यही बातें सोची होंगी ।
काफी देर बाद अपनी कर्कश ताल के साथ रेल ने न जाने किस तरह की लोरी सुनायी कि अत्यधिक आश्चर्य व आशंका के बावजूद मेरी आंखें स्वतः ही मुदने लगी
और मैं नींद की गोद में अचेत हो गया ।
सुमेरजी वाभा के झिंझोड़ने पर मैंने आखें खोली । कुली दनादन सामान उतार रहे थे । मेरी चेतना के परे ही बरबस वाड़मेर स्टेशन आ गया ! तो क्या हठीली रेल अपनी निरंकुश धत् में ही उड़ती जा